Szám: 1-6/2024.

7. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. április 25-i rendes, nyilvános ülésére**

**Tárgy:** Tájékoztatás a Kolping Oktatási és Szociális Intézményfenntartó Szervezet kérelméről

**Tisztelt Képviselő-testület!**

2024. április 11-én kelt levelében a Kolping Oktatási és Szociális Intézményfenntartó Szervezet megkereste önkormányzatunkat, melyben tájékoztatott arról, hogy 2024. évben székhelyüket áthelyezték városunkba elsősorban azzal a nem titkolt szándékkal, hogy a további innovatív együttműködésben és közös fejlesztésekben gondolkodva Zalaszentgróton további jelentős fejlesztéseket hajtsanak végre.

Az előzetes egyeztetések alapján egyházi felettesük, a Magyar Katolikus Püspöki Konferencia és Exc. Dr. Udvardy György érsek Úr előzetes hozzájárulásával az alábbiakhoz kérik a Város Képviselőtestületének támogató döntését:

1. A jelenlegi idősotthon (Dózsa Gy. út 8. sz.) bővítését, szolgáltatási színvonalának továbbfejlesztését további 30-35 fő férőhely létrehozásával, a jelenlegi intézmény épületének toldalékolt bővítésével kívánják megvalósítani úgy, hogy a szomszédos telket (József A. u. 2.) az intézményi telekkel egybevonva 'L' alaprajzú szárnyépület kerülne megépítésre. Megmaradna a József A. utcai telek gyümölcsös kertje, mely a teljes intézmény parkosított pihenőkertjévé válna. E fejlesztéshez szükséges önkormányzati/ hatósági döntések:

* az intézményi övezeti határ módosítása (bevonva a jelzett KOSZISZ tulajdonú telket)
* építési engedély a szárnyépületre

1. A volt szakképző (ipari) iskola épülete kapcsán is történtek előzetes egyeztetések (önkormányzattal és a városi főépítésszel egyaránt), melyek eredményeként – amennyiben a Város használatba adja, és a KOSZISZ forrásai rendelkezésre állnak (várhatóan 2-3 éven belül) – a lapostetős, iskola­célú épületben idősotthoni céllal 50 férőhelyes idősotthon kialakítását tervezik. Ennek megvalósítása a jelenlegi kubatúra megújításával és a salakos sportpálya irányába történő bővítéssel válna kivitelezhetővé. E cél megvalósítása érdekében a T. Képviselő-testület elvi hozzájárulását kérik az épület használatba adásához azzal, hogy erre a terveket (melyek 3 évig érvényesek maradnak) elkészíttetik a József A. utcai tervezéssel párhuzamosan.

A fent jelzett épület hosszú évek óta funkció nélkül áll, állapota egyre leromlottabb. A legnagyobb probléma jelenleg a lapostető csapadék elleni védettségének hiánya, jelentős beázások vannak az emeleti szinten. A megoldást a teljes tetőszigetelés jelentené, melynek anyagi vonzata jelentős, ráadásul használat nélkül a megtérülés nincs biztosítva. Régóta keressük az épület hosszútávú hasznosítására a lehetőségeket, úgy gondolom, hogy a KOSZISZ által felvetett megoldás biztosíthatná az épület funkcióval való megtöltését, valamint ezáltal további romlásának megakadályozását, ezért javaslom a kérelemben megfogalmazott elvi hozzájárulás megadását az épület használatba adásához.

A Gazdasági és Városfejlesztési Bizottság az előterjesztést a 2024. április 18-i ülésén megtárgyalta és a 11/2024. (IV. 18.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzata Képviselő-testülete a Kolping Idősek Ápoló Gondozó Otthona Türje – Zalaszentgrót, Dózsa György utca 8. szám alatti székhelyének bővítését támogatja, valamint a Zalaszentgrót, Batthyány L. u. 15. szám alatti, volt ipari iskola épületének 50 férőhelyes idősek otthona funkcióval történő megtöltésének szándékát tudomásul veszi.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Kolping Oktatási és Szociális Intézményfenntartó Szervezetet értesíteni szíveskedjen.

Határidő: 2024. május 15.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2024. április 22.

|  |  |
| --- | --- |
|  | **Baracskai József**  polgármester |

A határozatai javaslat a törvényességi követelményeknek megfelel.

|  |  |
| --- | --- |
|  | **Dr. Simon Beáta**  jegyző |