**Szám:** 1-6/2024.

14. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. április 25-i rendes, nyilvános ülésére**

**Tárgy:** Döntés villamos energia beszerzésről

**Tisztelt Képviselő-testület!**

Mint ismert a Kormány 217/2022. (VI.17.) számú rendeletével döntött a veszélyhelyzet ideje alatt az egyetemes szolgáltatásra jogosultak körének meghatározásáról. A rendelet alapján 2022. augusztus 1-től mind villamos energia, mind földgázellátás esetében az önkormányzatoknak megszűnt a jogosultsága az egyetemes szolgáltatásra. Ez alól kivételt képeztek az önkormányzati lakások, melyek továbbra is működhetnek egyetemes szolgáltatás keretében.

Ezen rendelet alapján önkormányzatunk versenypiaci gáz- és villamosenergia beszerzésre kényszerült. A Képviselő-testület 111/2022. (IX.29.) számú határozatával csatlakozott a Magyar Energiabeszerzési Közösséghez, a villamos energia és gáz beszerzésekkel kapcsolatos közbeszerzési eljárások lebonyolítására pedig szerződést kötött a Sourcing Hungary Kft.-vel. Ezt követően a képviselők 135/2022. (XI.22.) számú Képviselő-testületi határozattal, úgy döntöttek, hogy csatlakoznak a Közbeszerzési és Ellátási Főigazgatóság által megkötött keretmegállapodásokhoz és a közbeszerzési eljárás lebonyolításával megbízott Sourcing Hungary Kft. által az indexált képletes áras konstrukció elfogadásával a verseny újranyitásával folytatja le a beszerzést. A beszerzési eljárás eredményét a 2022. december 15-i testületi ülésen ismerték meg a képviselők, amit a 150/2022. (XII.15.) számú határozattal elfogadtak. A döntés értelmében villamos energia esetében 2023. január 1.-től 2023. december 31-ig terjedő időszakra, földgáz esetében pedig 2023. január 1.-től 2023. október 1. napjáig terjedő időszakra a szolgáltatási szerződés megkötésre került. A szolgáltató partner mindkét energiaágazat esetében az MVM Next Energiakereskedelmi Zrt., mindkét esetben indexált áras képletes szerződés került megkötésre.

A 2023. január 01. napjától hatályba lépett szerződések ellenére a januári ülésen ismételten foglalkozni kellett a gázbeszerzéssel, mivel az ár fixálásának lehetősége kapcsán a Kormány kihirdette az egyes intézmények földgázbeszerzéseivel kapcsolatos veszélyhelyzeti szabályokról szóló 12/2023. (I.20.) számú Kormány rendeletét. A hirtelen megalkotott rendeletben az aktuális alacsony piaci árak miatt nyilatkozati lehetőséget biztosított a földgáz ár aktuális piaci áron való rögzítésére, melyet a Képviselő-testület 8/2023. (I.26.) számú határozata alapján meg is tettünk.

Ezt követően az intézmények villamosenergia-beszerzéseivel kapcsolatos veszélyhelyzeti szabályokról szóló 41/2023. (II.20.) Kormány rendelet alapján volt lehetőség a villamosenergia díjakat fixálni egy nyilatkozat megtételével, mely lehetőséggel szintén éltünk.

Jól látható, hogy az energia beszerzése az önkormányzatnak folyamatosan problémát jelent az egyetemes szolgáltatás lehetőségének megszüntetése miatt. Jelentős bizonytalanságot jelent, hogy a Kormányzati szándék folyamatosan, napról-napra, kiszámíthatatlanul változik a 2023. december végén lejárt szerződéseket a tavalyi ében gáz esetében 2 évre, villamos energia esetében további 3 évre sikerült lekötni.

További 33 telephelyünk, valamint a közvilágítás esetében viszont, 2024. december 31-éig van jelenleg hatályos szerződésünk, így az idei évben ezen szerződésekről kell gondoskodnunk 2025. január 1-től.

A korábbi beszerzések során a Sorucing Hungary Kft. volt a partnerünk. A cég folyamatosan tájékoztatja önkormányzatunkat az aktuális piaci helyzetről, folyamatokról. így a korábbi sikeres együttműködésekre tekintettel jelen beszerzést is javasolt általuk lefolytatni.

A következő időszakra való beszerzéssel kapcsolatban az alábbi ajánlat érkezett a Sourcing Hungary Kft.-től.

Április végéig van utoljára lehetőség csatlakozni a májusi csoporthoz.

A Sourcing Hungary Kft. a szerződésben az alábbi tevékenységeket vállalja:

1. A verseny piaci energia beszerzéssel kapcsolatos szakmai konzultáció, tanácsadás

Megbízott a közbeszerzés indítása előtt tájékoztatás ad Megbízó részére a villamos energia szabadpiac működéséről, piaci trendekről, árfolyamokról, feltétel rendszerekről, alkalmazott ármodellekről, a kötelező szabadpiacra lépés törvényi hátteréről, szabadpiaci tenderszervezés lehetőségéről, a beszerzés során alkalmazható módszerekről, eszközökről.

1. Az eljárás lefolytatásához szükséges adatigény meghatározása

Megbízott a közbeszerzés előkészítése során meghatározza azon adat és információ igényt, amely elengedhetetlen a sikeres közbeszerzési eljárás lebonyolításhoz, továbbá a Megbízó által rendelkezésére bocsátott adatok alapján elkészíti a közbeszerzési eljárás műszaki dokumentációját.

1. Az ajánlatkérés feltételeinek kidolgozása

Megbízott a Megbízó által rendelkezésére bocsátott adatok és információk alapján javaslatot tesz az ajánlatkérés feltételeire: alkalmassági kritériumok, az ajánlatok elbírálásának szempontja, szerződéses feltételek.

1. A becsült érték meghatározása és az eljárás típusának kiválasztás

Megbízott Megbízó jelenlegi energia szerződése, valamint a piaci tendenciák alapján meghatározza a közbeszerzési eljárás becsült értékét és javaslatot tesz a lefolytatandó eljárás típusára, az alkalmazandó eljárásrendre.

1. Az eljárás ütemtervének kialakítása

A közbeszerzési eljárás határidőinek, illetve a vonatkozó energia piaci sajátosságok figyelembevételével Megbízott meghatározza a közbeszerzési eljárás ütemtervét, és gondoskodik az eljárási határidők teljesítéséről.

1. Az eljárást megindító felhívás, a közbeszerzési dokumentumok és a szerződés tervezet elkészítése

A Megbízó által jóváhagyott műszaki dokumentáció alapján Megbízott elkészíti a közbeszerzési eljárás megkezdéséhez szükséges dokumentumokat: eljárást megindító hirdetményt, ajánlati dokumentációt, szerződéstervezetet.

1. A közbeszerzési eljárás teljes körű lefolytatása

Megbízott gondoskodik a közbeszerzési eljárásnak a közbeszerzésekről szóló 2015. évi CXLIII. törvény (továbbiakban: Kbt.) rendelkezéseinek megfelelő lefolytatásáról: feladja az eljárást megindító hirdetményt, gondoskodik a közbeszerzési dokumentumok feltöltéséről, a bontási jegyzőkönyv megküldéséről, elvégzi az ajánlatok vizsgálatát, javaslatot tesz az esetleges hiánypótlási felhívásra, felvilágosítás-kérésre, számítási hiba javításra, árindokolás-kérésre, az Elektronikus Közbeszerzési Rendszeren keresztül kapcsolatot tart a gazdasági szereplőkkel, ajánlattevőkkel, elkészíti az ajánlatok elbírálásáról szóló összegzést és az eljárás lezárásakor feladja az eredménytájékoztatót.

1. Részvétel a bírálóbizottság munkájában – opcionális

Megbízott részt vesz a beérkezett ajánlatok közbeszerzési és közbeszerzés tárgya szerinti szakmai szempontú vizsgálatában, az ajánlatok elbírálásában. A Megbízó köteles az eljárás megindítása előtt írásban jelezni arra vonatkozó igényét, hogy a közbeszerzés tárgya szerinti szakértelmet a Megbízott biztosítsa a bírálóbizottságban. Megbízó köteles jogi- és pénzügyi szakértelemmel rendelkező tagot delegálni a bírálóbizottságba.

1. Elektronikus árlejtés alkalmazása – opcionális

Megbízott Megbízó igénye esetén biztosítja a közbeszerzési eljárás során elektronikus árlejtés alkalmazását, valamint gondoskodik az elektronikus közbeszerzés részletes szabályairól szóló 424/2017. (XII.19.) Kormányrendeletben foglalt előírások betartásáról. Amennyiben Megbízó az elektronikus árlejtés személyes prezentációjára tart igényt, ezirányú igényét köteles a Megbízott felé az árlejtést megelőzően legalább 5 munkanappal jelezni.

1. Közreműködés az energiakereskedelmi szerződés megkötése során

Megbízó megkeresésére véleményezi a megkötendő energiakereskedelmi szerződés közbeszerzési dokumentumokkal és a nyertes ajánlattal való egyezőségét.

1. Vezetőségi riport, eredményértékelés

Az elektronikus árlejtést követően Megbízott vezetőségi riport készít, amely statisztikai és grafikai elemekkel kiegészítve tartalmazza a közbeszerzési eljárás lefolytatásával kapcsolatos valamennyi információt: a pályázók számát, ajánlatuk tartalmi elemeit, az ajánlatok száma, adott esetben az elért megtakarítás mértékét.

1. A közbeszerzési eljárás dokumentálása

Megbízott gondoskodik a közbeszerzési eljárás cselekményeinek Kbt. szerinti dokumentálásáról az EKR útján. Megbízott az eljárás során nála keletkezett valamennyi eredeti dokumentumot (összeférhetetlenségi nyilatkozatok, bírálóbizottsági jegyzőkönyvek) az eljárás lezárását követően átadja a Megbízónak.

1. A közbeszerzési törvény alapelveinek érvényesítése

Megbízott gondoskodik a közbeszerzési eljárás lefolytatása során a törvényi alapelvek érvényesüléséről. Biztosítja a verseny tisztaságát, átláthatóságát és nyilvánosságát, az eljárásban résztvevő gazdasági szereplők részére az esélyegyenlőséget és az egyenlő bánásmódot, továbbá az eljárás során a jóhiszeműség, a tisztesség és a rendeltetésszerű joggyakorlás követelményei szerint jár el.

1. Információs szolgáltatás

Megbízott elektronikusan időszakos hírlevélben tájékoztatást ad Megbízó részére a piacon bekövetkezett fontosabb gazdasági, jogi és műszaki változásokról, lehetőségekről.

1. Folyamatos rendelkezése állás, helpdesk

A Megbízott által támogatott energiakereskedelmi szerződés időbeli hatálya alatt Megbízott energiapiaci szakértője munkanapokon a Megbízó rendelkezésére áll, és tájékoztatást nyújt az energiakereskedelmi szerződés teljesítésével kapcsolatosan felmerült energiapiaci kérdésekben.

A megbízás díja 900.000 Ft/energia év + ÁFA, azaz bruttó 1.143.000,- Ft/év.

Jelen beszerzést 2 éves időtartamra javasolt megkötni, így a villamos energia fogyasztási helyeink szolgáltatási szerződései a következő időszakban már egységesen, egy időben fognak lejárni, a továbbiakban egységesen lehet őket kezelni.

Ezek alapján összességében bruttó 2.286.000 Ft a villamosenergia beszerzés esetében a közbeszerzési eljárás költsége. Ennek fizetése a szerződés szerint viszont évente történne, az első versenyeztetett energiaév vonatkozásában a számla a riport megküldését követően 15 napon belül kerül kiállításra. A további energiaévek vonatkozásában a számlát a Megbízott az adott energiaéve első munkanapján állítja ki.

Összességében a korábbi tapasztalatok alapján elmondható, hogy a Sourcing Hungary Kft.-től az elmúlt időszakban folyamatos tájékoztatást kaptunk a piac alakulásáról, az energiával, vagy az ezzel kapcsolatos közbeszerzéssel kapcsolatban kérdéseinkre hamar reagáltak, kapcsolatot könnyen lehetett tartani velük. Tájékoztató információik alapján látható a szakmai hozzáértés és az évek alatt megszerzett tapasztalat.

A Gazdasági és Városfejlesztési Bizottság az előterjesztést a 2024. április 18-i ülésén megtárgyalta és a 20/2024. (IV.18.) határozatával támogatja a határozati javaslat elfogadását.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy fenntartja tagságát a Magyar Energia Beszerzési Közösségben és villamos energiára 2 évre vonatkozó beszerzéssel kapcsolatos közbeszerzési eljárás lebonyolítására szerződést köt a Sourcing Hungary Kft.-vel (1138 Budapest, Madarász Viktor u. 47-49.) energia szektoronként nettó 900.000,- Ft /energiaév + ÁFA díj ellenében.

Zalaszentgrót Város Önkormányzata Képviselő-testülete a bruttó 2.286.000,- Ft megbízási díj idei évi fedezetét, azaz bruttó 1.143.000,- Ft-ot a 2024. évi költségvetés dologi kiadások szakérői díjainak terhére, míg a fennmaradó 1.143.000,- Ft költséget a mindenkori költségvetések terhére biztosítja.

A Képviselő-testület felhatalmazza a polgármestert a szükséges intézkedések megtételére és a szerződések megkötésére.

**Határidő:** 2024. augusztus 31.

**Felelős:** Baracskai József polgármester

**Zalaszentgrót**, 2024. április 22.

|  |  |
| --- | --- |
|  | **Baracskai József**  polgármester |

A határozati javaslat a törvényességi

előírásoknak megfelel.

|  |  |
| --- | --- |
|  | **Dr. Simon Beáta**  **jegyző** |