**Szám:** 1-6/2024.

8. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. április 25-i rendes, nyilvános ülésére**

**Tárgy:** Szentgrótért Kft. beszámolója a 2023. évi működésről, az egyszerűsített éves beszámolójának jóváhagyása, valamint a 2024. évi üzleti és üzemelési tervének elfogadása

**Tisztelt Képviselő-testület!**

Zalaszentgrót Város Önkormányzata, mint alapító SZENTGRÓTI VÍZ ÉS FÜRDŐ Kft. néven gazdasági társaságot alapított, amely 1997. január 10-én kezdte meg a működését. A Kft. 1998. február 12-től kezdődően egyszemélyes társaság formájában működik.

A Képviselő-testület a 47/2018. (V. 24.) számú határozatában döntött a társaság alapító okiratának módosításáról, mely egyebek mellett a cégnév Szentgrótért Kereskedelmi és Szolgáltató Korlátolt Felelősségű Társaságra való megváltoztatását is tartalmazta.

A gazdasági társaság legfőbb döntéshozó szerve, Zalaszentgrót Város Önkormányzatnak Képviselő-testülete az alapító okiratban és a hatályos jogszabályokban meghatározottak szerint szükséges megtárgyalni, ill. meghozni az alábbiakban részletezett döntéseket.

1. **Beszámoló és üzleti terv elfogadása**

A Kft., mint egyszemélyes gazdasági társaság működésére vonatkozó szabályokat a Polgári Törvénykönyvről szóló 2013. évi V. törvény (a továbbiakban: Ptk.) rendelkezései határozzák meg. A Ptk. 3:109. § (2) bekezdése a gazdasági társaság legfőbb szervének hatáskörébe utalja a számviteli törvény szerinti beszámoló jóváhagyását. A Ptk. 3:109. § (4) bekezdése alapján az egyszemélyes gazdasági társaság esetén a legfőbb szerv hatáskörét az alapító vagy az egyedüli tag gyakorolja. A Kft. esetében a döntéshozó szerv a Képviselő-testület.

A számvitelről szóló 2000. évi C. törvény 4. §-a értelmében a gazdálkodó a működéséről, vagyoni, pénzügyi és jövedelmi helyzetéről az üzleti év könyveinek zárását követően, e törvényben meghatározott könyvvezetéssel alátámasztott beszámolót köteles – magyar nyelven – készíteni, amelynek megbízható és valós összképet kell adnia a gazdálkodó vagyonáról, annak összetételéről (eszközeiről és forrásairól), pénzügyi helyzetéről és tevékenysége eredményéről.

A fent hivatkozott jogszabályhelyek alapján a Kft. ügyvezetője elkészítette a Kft. 2023. évi működésről szóló beszámolóját, az egyszerűsített éves beszámolóját, valamint a 2024. évi üzleti és üzemelési tervét, melyek jelen előterjesztés 1-5. mellékletét képezik.

Fontos megemlíteni a Ptk. 3:120. § (2) bekezdésében foglalt rendelkezést is, amely szerint amennyiben a gazdasági társaságnál felügyelőbizottság működik, úgy a beszámolóról a legfőbb szerv a felügyelőbizottság írásbeli jelentésének birtokában dönthet.

1. **Üzemeltetési szerződés módosítása**

A Szentgrótért Kft. ügyvezetője többször szóban, illetve a 2024. évi üzleti tervében is kezdeményezte, hogy a tulajdonos Zalaszentgrót Város Önkormányzata és a Kft. között fennálló üzemeltetési szerződés termálfürdő és vendéglátó egységek után fizetendő bérleti díjtételének felülvizsgálatát kéri a megnövekedett rezsidíjakra való tekintettel.

A hivatkozott üzleti tervben kimutatásra került, hogy a termálfürdő tekintetében a víz- és csatornaszolgáltatás átalánydíjának 2024. januártól történő bevezetése éves szinten nettó 2 600 e Ft-os többletkiadást jelent. Az ügyvezető ezúton kezdeményezi a bérleti díj csökkentését nettó 250 e Ft/hó +Áfa összeggel, 2024. május 1-től kezdődően.

A jelenleg fennálló üzemeltetési szerződés a IV. 2 pontja úgy rendelkezik, hogy „*Az Üzemeltető az általa beszedett szolgáltatási és egyéb díjbevételekre tekintettel a termálfürdő és vendéglátó egységek után bérleti díjat köteles fizetni. A bérleti díj összege nettó 480.000,- Ft/hó + ÁFA, mindösszesen 609.600,- Ft/hó, azaz havi bruttó hatszázkilencezer-hatszáz forint*.”

A kérelem elfogadása – és a szerződés módosítása – nettó 2.000.000 Ft megtakarítást eredményez a termálfürdő üzemeltetésében, ami a jelenlegi nehéz és bizonytalan gazdasági helyzetben indokolt.

A Szentgrótért Kft. Felügyelő Bizottsága az előterjesztést a 2024. április 18-i ülésén megtárgyalta, és az 1/2024. (IV. 18.), a 2/2024. (IV. 18.) és a 3/2024. (IV. 18.) számú határozataiban javasolja Zalaszentgrót Város Önkormányzatának Képviselő-testülete, mint a Szentgrótért Kft. egyszemélyes tulajdonosa és a gazdasági társaság legfőbb szerve számára a határozati javaslatok elfogadását.

A Gazdasági és Városfejlesztési Bizottság az előterjesztést a 2024. április 18-i ülésén megtárgyalta és a 12/2024. (IV. 18.) és a 13/2024. (IV.18.) számú határozataival javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem, a Tisztelt Képviselő-testületet, hogy vitassa meg az előterjesztést, és fogadja el a következő határozati javaslatokat.

**Határozati javaslat:**

Zalaszentgrót Város Önkormányzata Képviselő-testülete a Szentgrótért Kereskedelmi és Szolgáltató Kft. 2023. évi működésről szóló beszámolóját, az egyszerűsített éves beszámolóját, valamint a 2024. évi üzleti és üzemelési tervét az előterjesztés 1-5. számú melléklete szerinti formában és tartalommal elfogadja.

A Képviselő-testület felkéri a jegyzőt, hogy a határozati kivonat egy példányának megküldésével a Szentgrótért Kereskedelmi és Szolgáltató Kft. ügyvezetőjét a döntésről tájékoztassa.

Határidő: 2024. május 31.

Felelős: Dr. Simon Beáta jegyző

Zalaszentgrót Város Önkormányzata Képviselő-testülete úgy dönt, hogy az önkormányzat 2024. évi költségvetéséről szóló 2/2024. (II.15.) önkormányzati rendelete alapján 2024. február 9. napján, Zalaszentgrót Város Önkormányzata kizárólagos tulajdonában lévő Zalaszentgrót 010311/32 helyrajzi számon nyilvántartott Szent Gróth Termálfürdő és Szabadidőközpont szakszerű és biztonságos üzemeltetése és fenntartása tárgyában létrejött üzemeltetési szerződés IV. fejezet. 2. pontjában meghatározott bérleti díjat 2024. május 01. napjától kezdődően – a Szentgrótért Kereskedelmi és Szolgáltató Kft. által termálfürdő tekintetében a víz- és csatornaszolgáltatás átalánydíjának bevezetésére tekintettel – a bérleti díjat **nettó** **230.000,- Ft/hó + ÁFA, mindösszesen 292.100,- Ft/hó** összegben fogadja el.

A Képviselő-testület felhatalmazza a polgármestert az üzemeltetési szerződés módosításának aláírására.

A Képviselő-testület felkéri a jegyzőt, hogy a határozati kivonat egy példányának megküldésével a Szentgrótért Kereskedelmi és Szolgáltató Kft. ügyvezetőjét a döntésről tájékoztassa, valamint a szükséges intézkedések megtételére.

Határidő: 2024. április 30.

Felelős: Baracskai József polgármester

Dr. Simon Beáta jegyző

**Zalaszentgrót**, 2024. április 22.

|  |  |  |
| --- | --- | --- |
|  |  | **Baracskai József**  polgármester |
|  |  |  |

Az előterjesztés a törvényességi követelmények megfelel.

|  |  |
| --- | --- |
|  | **Dr. Simon Beáta**  jegyző |
|  |  |